Марко Ганчев
Панаир

chitanka.info

Както с Панчо двамата

ходим си по панаира,

спираме пред препариран кит.

Панчо сам се препарира,

като слушаше рекламата

на викача гласовит:

„Вижте колко метра му е тялото —

десет от главата до опашката,

двайсет от опашката му до главата,

общо трийсет метра цялото!“.

Панчо към фунията

на панаирджията

възмутен се цели с прашката:

„Хитрина такава —

вика — хич не ми минава.

Колкото е от главата до опашката,

толкова е на животното обхвата

от опашката му до главата!“.

Дръпнах му обратно прашката.

Сутрин ти от нашто жилище

как отиваш на училище

за минутка?

От училище до къщи

пътят е един и същи,

ама групата ви тъй се тутка,

влачи се едва-едва,

та понякога след час,

връщаш се у нас,

ако не след два.

При това

вдигате и олелия

по-голяма от панаирджия

под прозорците безспир.

Що се сърдиш на панаирджия,

щом си служиш ти самия

с мерките от панаир?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.